周易下経三十四卦の一覧
井、改邑不改井。无喪无得。往来井井。汔至亦未繘井、羸其瓶、凶。
初六、井泥不食。旧井无禽。
九二、井谷射鮒。甕敝漏。
九三、井渫不食。為我心惻。可用汲。王明並受其福。
六四、井甃。无咎。
九五、井洌、寒泉食。
上六、井収勿幕。有孚元吉。
巽、小亨。利有攸往。利見大人。
初六、進退。利武人之貞。
九二、巽在牀下。用史巫紛若。吉无咎。
九三、頻巽。吝。
六四、悔亡。田獲三品。
九五、貞吉。悔亡。无不利。无初有終。先庚三日、後庚三日。吉。
上九、巽在牀下。喪其資斧。貞凶。
家人、利女貞。
初九、閑有家。悔亡。
六二、无攸遂。在中饋。貞吉。
九三、家人嗃嗃、悔厲吉。婦子嘻嘻、終吝。
六四、富家。大吉。
九五、王假有家。勿恤、吉。
上九、有孚、威如、終吉。
恒、亨。无咎。利貞。利有攸往。
初六、浚恒。貞凶。无攸利。
九二、悔亡。
九三、不恒其徳。或承之羞。貞吝。
九四、田无禽。
六五、恒其徳貞。婦人吉、夫子凶。
上六、振恒。凶。
解、利西南。无所往、其来復吉。有攸往、夙吉。
初六、无咎。
九二、田獲三狐、得黄矢。貞吉。
六三、負且乗、致寇至。貞吝。
九四、解而拇、朋至斯孚。
六五、君子維有解、吉。有孚于小人。
上六、公用射隼于高墉之上。獲之、无不利。